b'\n_START_ARTICLE_\nAnne Bonny\n_START_SECTION_\nSyytettyn\xc3\xa4\n_START_PARAGRAPH_\nYksi kohutuimmista merirosvo-oikeudenk\xc3\xa4ynneist\xc3\xa4 oli Jack Rackhamin ja h\xc3\xa4nen naispuolisten kumppaniensa Mary Readin ja Anne Bonnyn oikeudenk\xc3\xa4ynti Spanish Townissa Jamaikalla vuonna 1721._NEWLINE_Oikeudenk\xc3\xa4ynnin tulos oli ennalta selv\xc3\xa4, ja Rackham miehist\xc3\xb6ineen tuomittiin kuolemaan._NEWLINE_Naisten kuulustelu k\xc3\xa4ytiin erikseen. Uhrien todistuksen mukaan he k\xc3\xa4yttiv\xc3\xa4t naisten vaatteita, paitsi taistelussa. Yksi todistajista selitti:_NEWLINE__NEWLINE_\xc2\xbbNuo kaksi naista... pitiv\xc3\xa4t miesten takkeja, pitki\xc3\xa4 housuja ja liinaa p\xc3\xa4\xc3\xa4ss\xc3\xa4\xc3\xa4n... ja kummallakin oli veitsi ja pistooli k\xc3\xa4dess\xc3\xa4\xc3\xa4n, ja kirosivat ja s\xc3\xa4ttiv\xc3\xa4t miehi\xc3\xa4...\xc2\xbb _NEWLINE_P\xc3\xa4\xc3\xa4t\xc3\xb6ksen\xc3\xa4 oli molemmille naisille hirttotuomio. Tuomari kuitenkin kysyi, oliko mahdollisesti mit\xc3\xa4\xc3\xa4n syyt\xc3\xa4 miksi rangaistusta ei tulisi panna k\xc3\xa4yt\xc3\xa4nt\xc3\xb6\xc3\xb6n, ja naiset vastasivat: \xe2\x80\x9dHerra, vetoamme vatsoihimme\xe2\x80\x9d. N\xc3\xa4in oli raskaana olevien naisten tapana sanoa. Koska lain mukaan raskaana olevia naisia ei saanut hirtt\xc3\xa4\xc3\xa4, molemmat s\xc3\xa4ilyttiv\xc3\xa4t henkens\xc3\xa4. Mary Read kuoli kuumeeseen hieman oikeudenk\xc3\xa4ynnin j\xc3\xa4lkeen. Kerrotaan, ett\xc3\xa4 Jack Rackham pyysi saada n\xc3\xa4hd\xc3\xa4 Anne Bonnyn ennen kuolemaansa. T\xc3\xa4m\xc3\xa4 katsoi miest\xc3\xa4 halveksivasti ja tiuskaisi: \xe2\x80\x9dJos olisit taistellut kuin mies, sinun ei tarvitsisi kohta kiikkua hirress\xc3\xa4 kuin koira.\xe2\x80\x9d_NEWLINE_El\xc3\xa4m\xc3\xa4kertoja esittelev\xc3\xa4n Oxford Dictionary of National Biography teoksen 2013 p\xc3\xa4ivitetty painos esitt\xc3\xa4\xc3\xa4, ett\xc3\xa4 Anne Bonnyn is\xc3\xa4 sai tytt\xc3\xa4rens\xc3\xa4 pois vankilasta ja vei h\xc3\xa4net kotiinsa Charlestoniin Etel\xc3\xa4-Carolinaan. Siell\xc3\xa4 h\xc3\xa4n synnytti toisen lapsensa. Anne avioitui paikallisen Joseph Burleigh\xe2\x80\x99n kanssa. Yhdess\xc3\xa4 he saivat kahdeksan lasta. Anne kuoli 84 vuoden ik\xc3\xa4isen\xc3\xa4 vuonna 1782.'